爆大冷!利物浦不敵水晶宮爭標處下風
2024年04月14日 23:00
東網電視
更多新聞短片
周日(14日)晚英超頭場焦點戰,近況跌Watt嘅利物浦非常唔順,最終喺晏菲路主場以0比1不敵水晶宮,對爭標打擊甚大。
利物浦上周中歐霸8強首回合喺主場慘吞阿特蘭大3蛋,主帥高普今仗出番王牌穆罕默德沙拿同路易斯迪亞斯擔正攻堅,但球隊明顯有疲態,一開波畀水晶宮反客為主,泰歷米素爾於左路橫傳,伊比爾治伊斯喺禁區冇人看管下快射破網,先開紀錄。其後利物浦雖然搶番主動權,但谷極都谷唔起,路易斯迪亞斯於窄位埋門過唔到甸恩軒達臣,半場落後1粒。
易邊後利物浦即換入蘇保斯拉爾加強攻力,點知輪到新仔干拿巴特利亦告傷出,由啱啱好番嘅阿歷山大阿諾特入替,不過未見有太大起色,高普再換入加普同迪亞高祖達,祖達出場冇耐即有機會,接應蘇保斯拉爾橫傳近射,畀尼達利基尼護空門撲出,居迪斯鍾斯更單刀唔入,最終紅軍以1球飲恨,爭標路上益晒曼城同阿仙奴。